આ ‘વોઇસ ઓફ’ની પરંપરા જીવંત સંગીતના બજારમાં એટલી બધી હાવી થઈ ગઈ છે કે પોતાની આગવી શૈલી ધરાવતા ઓરિજિનલ ગાયકોને સાંભળવાનું જોખમ ખેડવા લોકો તૈયાર નથી હોતા. અનુકરણ સાંભળવું સહેલું અને સારું છે એઓને મન. આપણે સોનુ-શાન નાઇટ સંભાળીએ તો રફી કે કિશોરનું સ્મરણ તો થાય જ. આ પ્રક્રિયામાં પ્રસિદ્ધિ પામેલી પ્રમાણમાં સબળી કહી શકાય એવી પ્રતોની પણ નબળી અથવા અતિ નબળી પ્રતો બજારમાં આવતી-જતી રહે છે. સાંજ પડે અને ખાઈ-પીને એ.સી. ઓડિટોરિયમમાં જઈ થોડું મનોરંજન મેળવવાનું લોકોનું મુખ્ય ધ્યેય હોય છે. ગીત-ગાયકની વિગતો સાથે લેવાદેવા છે કોને?! ગીતો સાંભળતાં ઠંડી લહેરખીમાં બે’ક ઝોકાંય આવી ગયાં તોય કોણ પૂછે?!